**SPOROČILO ZA JAVNOST**

**April je mesec za socialo in zdravstvo**

**Ljubljana, 9. april 2018 - V aprilu bo ŠOU v Ljubljani ponovno organiziral dogodke dobrodelne, okoljevarstvene, preventivne, zdravstvene in zabavne narave. S tem želijo študentom ponuditi koristne napotke za zdravo življenje ter jih opozarjati, izobraževati in aktivirati na področju sociale in zdravstva.**

Letos v aprilu poteka že [14. Mesec sociale in zdravstva](https://www.sou-lj.si/sl/novice/dnevi-sociale-zdravstva), ki študente vabi na številne dogodke s področja sociale in zdravstva. Tekom meseca se bo zvrstilo kar nekaj poučnih predavanj in dogodkov, ki spodbujajo aktivnost študentov v smeri zdravega življenjskega sloga.

* Prvo predavanje z naslovom **Prehrana in zdrav nasmeh** se je odvilo že 29. marca na Medicinski fakulteti, kjer so študentje dentalne medicine predavali o vplivu zdrave prehrane na zdrave zobe.
* Vsak torek se v Rožni dolini odvijajo **delavnice za otroke študentskih družin** in njihove starše.
* Na Kampusu bo 11. aprila potekalo predavanje **FITštudent: Vse o prehrani in telesni aktivnosti**, na katerem bodo študenti dobili praktične nasvete o smernicah vadb za zdravje, oblikovanju postave z vadbami za moč, o povezavi med prehrano in telesno težo itd.
* 19. aprila bodo študenti lahko izvedeli več o **novih psihoaktivnih snoveh**, ki se pojavljajo v slovenskem prostoru in imajo lahko za uporabnike marsikatere škodljive stranske učinke.
* V torek in sredo, **10. in 11. aprila** bo v sklopu Meseca sociale in zdravstva potekala tudi **Študentska krvodajalska akcija Častim ½ litra!** **v Ljubljani,** ki spodbuja priložnostne donacije krvi med študenti.
* Nov projekt znotraj Meseca sociale in zdravstva je **Študentski košarkarski turnir 3X3**. Vsi navdušeni študentski košarkarji so se že pomerili na treh kvalifikacijskih turnirjih, finalni turnir pa bo potekal 15. 4., v Dvorani srednje gradbene šole na Kardeljevi ploščadi.
* Kot že tradicionalno bo 20. 4. na Kongresnem trgu potekal **Marihuana marš**, politični shod ŠOU v Ljubljani, ki opozarja, izobražuje, informira in protestira proti škodljivim politikam na področju konoplje in kanabisa.
* Mesec sociale in zdravstva pa se bo zaključil **24. aprila** z **Dobrodelnim tekom Kardeljeve ploščadi**, na katerem bodo študenti lahko združili zdravo s koristnim. Sredstva, zbrana na teku pa bodo namenjena za letovanje otrok iz socialno ogroženih družin v sklopu Zveze prijateljev mladine Slovenije.

KONTAKT:

Kristina Zidar, predstavnica za odnose z javnostmi ŠOU v Ljubljani, 051 705 209